Varg Vikernes
Varg Vikernes er listamannanafn tónlistarmannsins og rithöfundarins Louis Cachet (skírður Kristian Larsson Vikernes). Varg er fæddur þann 11. febrúar 1973 í Bergen í Noregi. Önnur nöfn sem hann hefur gengið undir eru Count Grishnackh sem er tilvísun í Hringadróttinssögu (orkahöfðingi)„ og út frá því Greven“ eða Greifinn. Hann er einna þekktastur fyrir að vera maðurinn á bakvið einmanns tónlistarverkið Burzum, kirkjubrennur í Noregi á 10. áratugnum og morðið á norska tónlistarmanninum Øystein Aarseth, eða „Euronymous“.

Varg Vikernes lék í stuttan tíma sem bassaleikari í hljómsveitinni Mayhem og sem gítarleikari í hljómsveitinni Old Funeral. Hann var heiðinn öfgamaður og tók þátt í að brenna niður í það minnsta þrjár kirkjur í Noregi milli 1992 og 1993, tvær þeirra fornsögulegar (kirkjurnar sem brenndar voru sjö talsins en aðeins var hægt að sakfella Varg fyrir þrjár þeirra). Hann var yfirlýstur þjóðernissinni með sérstakan áhuga á Óðalshyggju og baráttumaður fyrir því að norræn forntrú yrði endurvakin sem opinber ríkistrú norrænna þjóða. Hann útlistaði hugmyndir sínar og viðhorf í bókum sínum, Vargsmál, nafn sem á að vera nokkurskonar skírskotun í Hávamál, sú þekktust af þeim. 

Í grein í norska dagblaðinu Dagbladet 23. júní 2008 sagðist Varg hafa fjarlægst bæði fyrrum stjórnmálaskoðanir sínar og öfgafullar trúarskoðanir. Í viðtali í Dagbladet í júlí 2009 vísaði hann til sjálfs sín sem kynþáttasinna, hann hélt því jafnframt fram að það þýddi ekki að hann hataði aðra kynþætti.

Hann sat í fangelsi fyrir skemmdarverk og morð í 15 ár, frá 1994 - 2009.

Æviágrip 
Varg Vikerners er fæddur í Bergen í Noregi og var skírður Kristian Larsson Vikernes. Faðir hans var verkfræðingur að mennt og móðir hans, Helene (Lene) Bore, starfaði hjá stóru olíufélagi í Noregi. Faðir hans og móðir skildu þegar Varg var 11 ára og ólst hann upp hjá einstæðri móður sinni, sem hann að eigin sögn, hefur alltaf haldið sterku sambandi við. Samband hans við föður sinn hægt og rólega fjaraði þó út. 

Varg fór að fá mikinn áhuga á þungarokki 14 ára gamall, í fyrstu komst hann í kynni við Iron Maiden, en seinna fór hann að laðast að þyngri nýrri hljómsveitum á borð við Kreator, Celtic Frost og Destruction. 17 ára kynntist hann dauðarokkshljómsveitinni Old Funeral og spilaði með þeim á árunum 1990–1991. Hann hafði frá unga aldri haft mikinn áhuga á forn norrænni trú og hafnaði kristinni trú, hann uppgötvaði einnig Hringadróttinssögu (sem tekur mikinn innblástur frá forn norrænum menningararfi) sem átti hug hans allan sem barn. Um tvítugt lét hann breyta nafni sínu, þá Kristian Vikernes, yfir í Varg Vikernes. 

1992 hóf hann að semja tónlist einsamall undir nafninu Burzum, nafn sem hann fékk úr Hringadróttinssögu.
1993 stakk hann gítarleikarann Øystein "Euronymous" Aarseth til bana í rifrildi á heimili Øysteins. Hann var sakfelldur 1994 af fyrstu gráðu morði og íkveikjum auk þess að vera með ólögleg sprengiefni. 
Árið 2010, eftir að hafa afplánað 15 ár af 21. árs fangelsisdómi flutti hann til Frakklands og lét breyta nafni sínu í Louis Cachet, en gengst enn við að vera kallaður Varg Vikernes. 
2013 var hann og kona hans handtekin í Corrèze í Frakklandi, grunuð um að skipuleggja fjöldamorð í stíl Breiviks.

Tónlist 
Útgefin verk sem Burzum

 1992 - Burzum
 1993 - Aske
 1993 - Det som engang var
 1994 – Hvis lyset tar oss
 1996 – Filosofem
 1997 – Dauði Baldurs
 1999 – Hliðskjálf
 2010 – Belus
 2011 – Fallen
 2011 – From the Depths of Darkness
 2012 – Umskiptar
 2013 – Sól austan, Máni vestan
 2014 – The Ways of Yore
 2020 – Thulêan Mysteries

Úgefnar bækur 

 1997 – Vargsmål
 2000 – Germansk mytologi og verdensanskuelse
 2001 – Guide to the Norse Gods and Their Names
 2002 – Irminsûl
 2011 – Sorcery and Religion in Ancient Scandinavia
 2015 – Reflections on European Mythology and Polytheism
 2017 – Paganism Explained, part I: Þrymskviða
 2017 – Paganism Explained, Part II: Little Red Riding Hood & Jack and the Beanstalk
 2018 – Paganism Explained, Part III: The Cult of Mithra & Hymiskviða
 2018 – Paganism Explained, Part IV: Valhöll & Odinn in Yggdrasill
 2019 – Paganism Explained, Part V: Ásgardr, Vanaheimr & the Nine Worlds of Hel

Tilvísanir

Vikernes, Varg
Ásatrú
Þjóðernishyggja
Norskir öfgamenn
Kynþáttahyggja